Syddanmark godkender Ronald McDonald-hus ved OUH
KORT NYT2. JUL 2019 8.49
SYDDANMARK: Regionsrådet i Region Syddanmark har godkendt at placere et Ronald McDonald-hus ved det nye Odense Universitetshospital, OUH. Mandag stemte 39 af 41 regionspolitikere for den udvendige arkitektur på huset. Dermed er opførelsen klar til at gå i gang. Det oplyser Fyens Stiftstidende.
Huset bliver cirka 1.400 kvadratmeter og får plads til 12 logerende familier med børn, der har været indlagt længere tid og skal efter planen være færdigt sammen med det nye OUH i 2022. Danmarks første hus blev åbnet ved Rigshospitalet i 2002.
Det var Enhedslistens to medlemmer af regionsrådet, der stemte imod, da de ser det som en 'skattefidus og chancen for god presseomtale'. Det afviser formanden Ronald McDonald Børnefond, Flemming Meyendorff, dog. Han understreger over for Fyens, at langt de fleste penge kommer fra donationer, og at fonden er en anden økonomisk enhed end McDonalds. Der er anlægsudgifter for cirka 28 mio. kr., som den internationale fond vil yde et bidrag til.